《春雪映早梅》
唐代·庾敬休

清晨凝雪彩，新候变庭梅。树爱春荣遍，窗惊曙色催。

寒江添粉春，积润履青苔。分明六出瑞，隐映几枝开。

闻笛花疑落，挥琴兴转来。曲成非寡和，长使思悠哉。

作者简介：庾敬休，字顺之，其先南阳新野人。祖光烈，与仲弟光先，禄山迫以伪官，皆潜伏奔窜。光烈为大理少卿，光先为吏部侍郎。父河，当贼泚盗据宫阙，与季弟倬逃窜山谷。河终兵部郎中。敬休举进士，以宏词登科，授秘书省校书郎，从事宣州。旋授渭南尉、集贤校理。迁右拾遗、集贤学士。历右补阙，称职，转起居舍人，俄迁礼部员外。入为翰林学士，迁礼部郎中，罢职归官。又迁兵部郎中、知制诰。丁忧，服阕，改工部侍郎，权知吏部选事，迁吏部侍郎。